ΓΡΑΠΤΗ ΕΡΩΤΗΣΗ E-2760/98

υποβολή: Ben Fayot (PSE) προς την Επιτροπή

(10 Σεπτεμβρίου 1998)

Θέμα: Εγκαταστάσεις για τη δημιουργία εμπορικού κέντρου στον ευρωπαïκό αναπτυξιακό πόλο (ΕΑΠ)

Οι εγκαταστάσεις προβλέπεται να αναπτυχθούν σε επιφάνεια 18.000 τ.μ. (εκ των οποίων τα 13.000 τ.μ. θα διατεθούν για τη δημιουργία υπεραγοράς και τα 5.000 τ.μ. για στοά με εμπορικά καταστήματα) στο γαλλικό τμήμα του ευρωπαϊκού αναπτυξιακού πόλου. Αυτό το σημαντικό κέντρο εμπορικής διανομής, το οποίο στοχεύει στη διαμεθοριακή πελατεία, θα ασκήσει τεράστια πίεση στις υφιστάμενες γύρω από τον ΕΑΠ εμπορικές δραστηριότητες της Γαλλίας, του Βελγίου και του Λουξεμβούργου.

Θα μπορούσε να αναφέρει η Επιτροπή κατά πόσο ο ΕΑΠ, ο οποίος δημιουργήθηκε σε βιομηχανική έκταση με την οικονομική υποστήριξη της ΕΕ, μπορεί να λάβει τη μορφή εμπορικού κέντρου ή, σύμφωνα με τη σύμβαση που έχουν υπογράψει οι εταίροι το 1995, θα έπρεπε μάλλον να συνεισφέρει στη δημιουργία νέων απασχολήσεων στο βιομηχανικό τομέα ή στον τομέα των βιομηχανικών υπηρεσιών;

Στην προκειμένη περίπτωση όπου ευνοείται σαφώς κλίμα διαμεθοριακού ανταγωνισμού δεν θα έπρεπε να συμφωνήσουν τουλάχιστον οι τρεις εταίροι του ευρωπαϊκού αναπτυξιακού πόλου (η Γαλλία, το Βέλγιο και το Λουξεμβούργο) ως προς το τί μπορεί να γίνει δεκτό για τον καθένα τους και τί όχι;

Τέλος, η λογική που διέπει τη γαλλική συνιστώσα δεν απειλεί σε τελευταία ανάλυση να καταστρέψει το πνεύμα της ευρωπαϊκής συνεργασίας το οποίο αποτέλεσε τη βάση του ΕΑΠ;

Προτίθεται μήπως η Επιτροπή να παρέμβει ενώπιον των γαλλικών αρχών ώστε να παρασχεθεί η εξασφάλιση ότι θα τηρηθούν αφενός ο σκοπός για τη δημιουργία αυτού του ευρωπαϊκού αναπτυξιακού πόλου και αφετέρου οι στόχοι τους οποίους έθεσε η ΕΕ με το έργο αυτό;

Απάντηση της κ. Wulf-Mathies εξ ονόματος της Επιτροπής

(28 Οκτωβρίου 1998)

Ο στόχος του Ευρωπαϊκού Αναπτυξιακού Πόλου (ΕΑΠ), όπως τέθηκε από τη γαλλική και τη βελγική κυβέρνηση και τη κυβέρνηση του Λουξεμβούργου στην κοινή τους δήλωση του 1985, ήταν πριν απ'όλα η ανασυγκρότηση με κοινές ενέργειες της διαμεθοριακής βιομηχανικής λεκάνης του Longwy-Rodange-Athus, που είναι ζώνη η οποία έχει σοβαρά θιγεί από την κρίση της βιομηχανίας της σιδηρουργίας.

Οι προσπάθειες στις οποίες συμμετέχει η Επιτροπή από το 1986 κατέληξαν στην ανασύσταση ενός ποικίλου βιομηχανικού ιστού ώστε να αντικατασταθεί η βιομηχανία σιδηρουργίας και να εξασφαλισθεί μια νέα οικονομική ανάπτυξη της λεκάνης.

Καταρχήν μέσω των εθνικών προγραμμάτων κοινοτικού ενδιαφέροντος, στη συνέχεια με τα προγράμματα του στόχου 2 Λορένης και Λουξεμβούργου, η Κοινότητα συγχρηματοδότησε ένα καθεστώς ενισχύσεων στις παραγωγικές επενδύσεις, ούτως ώστε να προωθηθούν οι επενδύσεις σε βιομηχανικές επιχειρήσεις ή σε επιχειρήσεις παροχής υπηρεσιών στο κεντρικό χώρο του ΕΑΠ.

Η εγκατάσταση ενός μεγάλου κέντρου διανομής δεν ανταποκρίνεται στο προφίλ των επενδύσεων που μπορούν να τύχουν κοινοτικής χρηματοδότησης. Εντούτοις, δεν αποκλείεται διάταξη για την εγκατάσταση εμπορικών δραστηριοτήτων στο διεθνές πάρκο δραστηριοτήτων. Η εφαρμογή του προγράμματος και ιδίως η επιλογή των έργων ανήκουν στην αρμοδιότητα των κρατών μελών.

Μέσα στα πλαίσια συνεργασίας και για να υπάρξει συναίνεση, τα τρία κράτη μέλη εταίροι του ΕΑΠ ξεκίνησαν διαβουλεύσεις στα πλαίσια της διαμεθοριακής ένωσης της περιφέρειας του Ευρωπαϊκού Αναπτυξιακού Πόλου. Η ένωση αυτή η οποία δημιουργήθηκε το 1996 και η οποία απολαύει της συγχρηματοδότησης του Ευρωπαϊκού Ταμείου Περιφερειακής Ανάπτυξης στο πλαίσιο του προγράμματος Interreg II, επιδιώκει πράγματι να αποτελέσει το χώρο συζητήσεων μεταξύ όλων των σχετικών δημόσιων ή ιδιωτικών παραγόντων για τον καθορισμό κοινής πολιτικής χωροταξίας της τοπικής αυτοδιοίκησης.

Η Επιτροπή εύχεται να συνεχιστεί το πνεύμα ευρωπαϊκής συνεργασίας με βάση το ΕΑΠ, το διεθνές πάρκο δραστηριοτήτων να συνεχίσει την επιδίωξη του αρχικού του στόχου ως ζώνης υποδοχής βιομηχανικών επιχειρήσεων και οι τρεις εταίροι να καταλήξουν σε μία από κοινού συμφωνηθείσα λύση.